**Odôvodnenie**

**návrhu na prijatie uznesenia Národnej rady Slovenskej republiky k urýchleniu realizácie memoranda o zlepšení systému zdravotníctva uzavretého medzi vládou Slovenskej republiky a Lekárskym odborovým združením**

Návrh na prijatie uznesenia Národnej rady Slovenskej republiky k urýchleniu realizácie memoranda o zlepšení systému zdravotníctva uzavretého medzi vládou Slovenskej republiky a Lekárskym odborovým združením predkladá poslanec Národnej rady Slovenskej republiky.

Verejnosť aj politická sféra v posledných mesiacoch roka 2022 upriamili pozornosť na problematiku zdravotníctva v kríze. Hlavnými otázkami boli jeho personálne a finančné zabezpečenie. Napriek verejnému, ale aj politickému tlaku neboli jasne predstavené spôsoby ako sa s danými problémami vysporiadať.

Lekárske odborove združenie identifikovalo osem z jeho pohľadu najzávažnejších problémov, ktoré je potrebné riešiť bez zbytočného zdržania. Napriek komplexne formulovaným očakávaniam, bol prístup výkonnej moci neadekvátny. Lekárske odborové združenie zorganizovalo medzi svojimi členmi akciu, ktorá vyvrcholila podaním výpovedí 2100 lekárov zo svojho zamestnania. Výpovede mali nadobudnú platnosť k 1. decembru 2022. K výpovediam lekárov sa pridali aj zdravotné sestry a ostatní zdravotnícky pracovníci, hlavne formou výpovedí z pohotovostných služieb.

Lekárske odborové združenie zároveň ponúklo podpísanie memoranda a ukončenie krízy v zdravotnom systéme.

Po zložitých rokovaniach a rôznorodých návrhoch zo strany členov vlády Slovenskej republiky, v sobotu 26. novembra 2022 bolo verejnosti oznámené dosiahnutie dohody. Dňa 31. novembra 2022, t. z. posledný deň plynutia výpovednej doby, došlo k podpisu memoranda o zlepšení systému zdravotníctva uzavretého medzi vládou Slovenskej republiky a Lekárskym odborovým združením. Podstatnými vecnými okruhmi memoranda sú:

Zmena systému financovania zdravotníckych zariadení tak, aby platby zdravotných poisťovní odzrkadľovali reálne náklady na zdravotnú starostlivosť vrátane zohľadnenia ceny práce zdravotníckych pracovníkov. Navýšenie počtu lekárov, sestier a pôrodných asistentiek, zákonná garancia ich počtu na pacienta a zavedenie trestnej zodpovednosti v prípade ich nedodržania. Zrušenie zdaňovania nepeňažného plnenia pri vzdelávaní zdravotníkov. Zabezpečenie lekárskych fakúlt tak, aby mohli produkovať viac kvalitných slovenských lekárov. Reforma vzdelávania lekárov. Nerušenie oddelení v nemocniciach bez pomerného zvýšenia personálneho stavu a priestorového zabezpečenia v nemocniciach preberajúcich zdravotnú starostlivosť. Zabezpečenie mzdovej konkurencieschopnosti Slovenska pri získavaní lekárov.

Aký bude osud ostatných opatrení, ktoré priamo nesúvisia so zvýšením platových náležitostí zdravotníckych pracovníkov bol od začiatku otázny. Tie totiž súvisia s financovaním poskytovania zdravotnej starostlivosti a s uceleným systémom rozvoja jej personálnej zložky. Len realizácia ucelenej skupiny opatrení vychádzajúcich z požiadaviek zdravotníckych pracovníkov predložených prostredníctvom Lekárskeho odborového združenia môže byť na prospech verejného zdravotníctva, na prospech zdravotníckych pracovníkov a predovšetkým na prospech občanov Slovenskej republiky a ich oprávneného nároku na zabezpečenie kvalitnej a dostupnej zdravotnej starostlivosti.

Podľa predstaviteľov odborového združenia aj „pán minister Lengvarský opakovane verejne povedal, že splnenie týchto ôsmych požiadaviek pomôže slovenským pacientom a prinesie im zlepšenie.“

V polovici decembra 2022 Národná rada Slovenskej republiky vyslovila vláde nedôveru, ako najvyššiu formu vyvodenia ústavno-politickej zodpovednosti. Skutočnosť, že vláde chýba ústavno-politická legitimita, a práve z toho dôvodu jej zároveň chýba podstatná časť jej ústavno-právnej pôsobnosti, sa zákonite muselo premietnuť aj do plnenia memoranda o zlepšení systému zdravotníctva. Aj v medziach ústavno-právneho režimu obmedzenej pôsobnosti je možné realizovať významnú časť opatrení vyplývajúcich z memoranda o zlepšení systému zdravotníctva uzavretého medzi vládou Slovenskej republiky a Lekárskym odborovým zväzom.

Na tlačovej konferencii 17. februára 2023 predstavitelia Lekárskeho odborového združenia informovali verejnosť o stave plnenia memoranda. Kritizovali vládu za neplnenie bodov memoranda a vyzvali ju, aby začala konať:

Dnes chceme informovať, že „vláda konala pokiaľ boli výpovede lekárov na stole a dnes opäť problémy nášho zdravotníctva nerieši a záväzky, ktoré dala vláda nám ale aj verejnosti, si neplní.“

„Počas výpovedí lekárov vláda splnila len tri požiadavky z ôsmich, a to navýšila mzdy sestier a lekárov, zrušila zdaňovanie vzdelávania zdravotníkov a čiastočne zlepšila vzdelávanie mladých lekárov. Ostatné záväzky z memoranda si však dnes vláda opäť neplní a bez našich výpovedí sa opäť stretáme s ignoranciou.“

Podľa Lekárskeho odborového združenia napriek navýšeniu rozpočtu pre zdravotníctvo nemocnice hlásia, že im dané peniaze poisťovne neposkytli. Vláda tiež neplní svoje záväzky vo vzťahu k zavádzaniu DRG systému. Nenavrhla zákonnú úpravu minimálnych noriem na personálne zabezpečenie oddelení. Nerieši problémy lekárskych fakúlt.

Z uvedených dôvodov poslanec Národnej rady Slovenskej republiky považuje za plne opodstatnené, aby Národná rada Slovenskej republiky prijala uznesenie k urýchleniu realizácie memoranda o zlepšení systému zdravotníctva uzavretého medzi vládou Slovenskej republiky a Lekárskym odborovým združením.